Intal Paîs Basc setentrionâl (Iparralde), sot aministrazion francese, ai 14 e ai 21 di Març si son davueltis une schirie di consultazions popolârs par domandâ ai citadins se a son dacuardi cu la nassite di une coletivitât teritoriâl basche. A inmaneâ lis votazions al è stât il coordenament Batera che si à declarât sodisfat pai risultâts de iniziative. Cun di fat, sui 193.505 citadins che a podevin partecipâ, a son stâts 34.610 (il 17,89%) chei che a son lâts a votâ e, intal 78,22% dai câs, si son declarâts a pro de nassite di chest gnûf sogjet aministratîf. Si trate di un risultât no di pôc, a disin i rapresentants di Batera, se si pense al fat che a inmaneâ lis votazions e je stade une realtât associative, cun ducj i problemis logjistics dal câs, e che i mieçs di comunicazion no àn dât cui sa ce spazi ae iniziative. La partecipazion e je stade une vore variade a seconde dai lûcs, cuntun minim di 5,99% e un massim di 64,96%.
Font: Journal du Pays Basque, 24/03/10
fur_Latn fra_Latn